刘子翚
次韵李汉老诗
蒙庄叹隙驹，孔圣悲逝川。
百年生有涯，万感情无边。
贤愚真唯阿，系心同一缘。
内热蛊其中，伊谁肯求痊。
乐哉今日游，众宾肃初筵。
社樗间群材，嫫母参众妍。
谑弄既莞尔，献酬亦颓然。
胡为发争端，咄咄论深禅。
击水但增波，止薪自无烟。
便应三宜休，敢论四不迁。
公如高车驰，扬尘绝通廛。
我如驭小驷，交绥已回旋。
初谋不自量，取困大敌前。
金化质不亡，冰融水非坚。
市门有真楼，相从待他年。